**PRAVILA 35. SUSRETA HRVATSKIH PLESNIH ANSAMBALA**

**(u daljnjem tekstu Pravila)**

**Čl. 1.**

Plesni ansambli u nazivu podrazumijevaju amaterske plesne skupine, studije i klubove (u daljnjem tekstu Ansambli). **Cilj Susreta** hrvatskih plesnih ansambala (u daljnjem tekstu Susret) je predstavljanje najuspješnijih ostvarenja plesnih amatera koji djeluju u Republici Hrvatskoj i inozemstvu (Udruge Hrvata izvan RH) u tekućoj godini, razvijanje pozitivnog odnosa prema plesnim i glazbenim vrijednostima, međusobno upoznavanje, zbližavanje, socijalna kohezija, razvoj publike te stimulacija amaterskog rada uopće.

**Čl. 2.**

**IZBOR ANSAMBALA I PRAVO SUDJELOVANJA**

Hrvatski sabor kulture, kao glavni organizator, raspisuje **Natječaj** na koji se mogu javiti svi zainteresirani Ansambli. Pravo sudjelovanja na Susretu stječu Ansambli odabrani od strane **Povjerenstva za provedbu natječaja i odabir programa Susreta.**

Ansambli odabrani za nastup na Susretu trebaju biti članovi Hrvatskog sabora kulture te podmiriti članarinu za tekuću godinu.

Izvođači/ice, članovi odabranih Ansambala, ne smiju biti mlađi od 12 godina.

Prijave na Natječaj su otvorene do **10. lipnja tekuće godine**.

**Čl. 3.**

**NATJEČAJ**

**Natječaj** se raspisuje u tekućoj godini održavanja Susreta i javnog je karaktera. Tema ovogodišnjeg Natječaja je: **U ODSUTSTVU GLAZBE - TIŠINA.**

Svi zainteresirani Ansambli na Natječaj se prijavljuju putem prijavnice i priloženih snimki prijavljenih koreografija. Ansambli prigodom prijave mogu izabrati jednu od dvije kategorije:

1. **KRAĆI SCENSKI RADOVI**

najviše do 2 koreografije, od kojih svaka može trajati do 4 minute. Jedna koreografija tematski mora biti vezana uz temu Natječaja, dok je druga po slobodnom izboru. Prijaviti se mogu sola, dueti i radovi sa više plesača.

Ili

1. **DUŽA SCENSKA FORMA**

je rad (scenska forma) u trajanju od 8 do 12 minuta. Rad svojom temom treba biti vezan uz temu Natječaja, dramaturškim sklopom odgovarati scenskoj formi te zadovoljavati minimum estetske vrijednosti koja mu omogućuje javno prikazivanje. Iz priložene snimke treba biti vidljivo da snimka nije montirana već je snimljena integralno bez dodataka. 1 Ansambl prijavljuje 1 dužu scensku formu.

Uz prijavnicu prilažu se i **snimke prijavljenih koreografija**. Snimka mora biti dostavljena putem jumbo-maila, na USB-u, ili postavljena na Youtube (u tom slučaju Vas molimo da nam pošaljete poveznicu na taj video).

Preporuča se koristiti **instrumentalnu** glazbenu podlogu.

Osnovna **kvaliteta snimke** mora biti zadovoljena kako bi prezentacija prijavljene koreografije bila što bolja za provedbu natječaja i odabir programa Susreta.

Plesači/ce na snimci obavezno moraju biti odjeveni u kostime u kojima se prijavljena koreografija inače i izvodi.

**Čl. 4.**

**PRIJAVA ZA SUSRET**

Realizira se putem **prijavnice** i **kvalitetne** **snimke** prijavljenih koreografija uz koje je potrebno dostaviti **kratak tekst** o Ansamblu (najviše pola stranice formata A4), **reprezentativnu fotografiju** (u što većoj rezoluciji) i **glazbu** u MP3 formatu (za svaku točku posebno) te **opise svih prijavljenih koreografija**. Osnovni podaci navedeni u prijavnici bit će objavljeni u promidžbenim materijalima Susreta.

Obrazac Prijavnice će biti objavljen na web stranici Hrvatskog sabora kulture ([www.hrsk.hr](http://www.hrsk.hr)).

Potpisom osobe ovlaštene za zastupanje i ovjerom prijavnice pečatom prijavljena udruga potvrđuje da je suglasna s Pravilima Susreta te daje dozvolu za korištenje navedenih osobnih podataka za potrebe organizacije i izrade programskih materijala te objavu foto i video materijala na društvenim mrežama, web stranici HSK-a i ostalim promidžbenim izdanjima. Dostavljene prijavnice bez potpisa osobe ovlaštene za zastupanje i ovjere pečatom nisu pravovaljane.

Dostavom potpisane prijavnice, prijavljene udruge obvezuju se prihvatiti odluku stručnog Povjerenstva HSK-a i da se na nju neće žaliti upravnim tijelima HSK-a. U slučaju javnog istupanja protiv odluke stručnog Povjerenstva, Upravni odbor može izreći stegovnu mjeru opomene i zabranu sudjelovanja na Susretu naredne dvije godine ukoliko procijeni da javni istup udruge ili njenih članova šteti ugledu stručnog Povjerenstva i HSK-a.

HSK nije dužan uzimati u obzir pristigle prijavnice izvan roka propisanog Natječajem.

**Čl. 5.**

**PROGRAM SUSRETA**

Po završenom Natječaju **Povjerenstvo za provedbu natječaja i odabir programa** **Susreta** evaluira prijavljene koreografije Ansambala i oblikuje Program Susreta. Ansambli mogu nastupiti s jednom točkom ili najviše dvije točke u trajanju do 4 minuta svaka, ili s odabranom scenskom formom.

Ukoliko postoji potreba, povjerenstvo u program može uvrstiti točke izvan konkurencije koje svojim iznimnim estetskim postignućem predstavljaju plesnu umjetnost, a čiji izvođači mogu biti članovi i nekih drugih plesnih saveza. U okviru programa Susreta HSK će sukladno organizacijskim uvjetima omogućiti dugogodišnjim članica obilježavanje obljetnica rada prigodnim izložbama ili prezentacijama.

Susret hrvatskih plesnih ansambala mjesto je međunarodne razmjene plesača i Ansambala koju HSK-e realizira s partnerima u Sloveniji, Češkoj i Belgiji.

**Glazbenu podlogu** (preporuka instrumentalnu)Ansambli su dužni donijeti na USB-u, na Susret, za svaku točku posebno.

Program Susreta (raspored nastupa odabranih ansambala/skupina) oblikuje HSK. Hrvatski sabor kulture zadržava pravo u revijalni program Susreta uvrstiti domaće i strane udruge kao goste u cilju razvijanja suradnje s organizatorima na terenu i u inozemstvu.

**Čl. 6.**

**STRUČNO POVJERENSTVO SUSRETA**

**Stručno povjerenstvo Susreta** čine 3 člana koje delegira HSK, a čine ga isključivo eminentni stručnjaci sa iskustvom u praćenju, vrednovanju, poznavanju i prakticiranju plesnog amaterizma.

Povjerenstvo procjenjuje:

* plesni nastup (koreografija i izvedba)
* izbor glazbe (adekvatno uzrastu i tehničkim mogućnostima izvedbe ansambla)
* scenski izgled (kostimografija i scenografija)
* ukupan dojam

Temeljem kvalitete preporuča najuspješnije skupine Susreta za eventualna predstavljanja u Hrvatskoj i inozemstvu.

Član Stručnog povjerenstva ne može biti član skupine koja sudjeluje na Susretu, voditelj ili rukovoditelj skupine koja sudjeluje na Susretu te autor ili jedan od autora koreografije koja se izvodi na Susretu. Ako ipak u nedostatku stručnjaka za pojedine plesne žanrove član povjerenstva obnaša bilo koju od navedenih funkcija ne sudjeluje u ocjeni izvedbe svoje grupe.

**Zadaća Stručnog povjerenstva je da** na temelju elemenata vrednovanja ostvari originalno i intelektualno pisano djelo-evaluaciju izvedbi autorsko-umjetničkih plesnih djela izvedenih na Susretu i Susreta u cjelini te ju izrazi kao govorno djelo iz područja plesne umjetnosti na okruglom stolu (HSK će dostaviti sudionicima Susreta pisane evaluacije članova stručnog povjerenstva).

Odluke stručnog povjerenstva su konačne.

**Čl. 7.**

**PRIZNANJA**

Svi sudionici Susreta primaju Priznanje za sudjelovanje na Susretu, a Stručno povjerenstvo će za tematske koreografije dodijeliti *Nagradu* za najbolju ideju, *Nagradu* za najbolju koreografiju, *Nagradu* za najbolju izvedbu i *Nagradu* za najbolji kostim/scenografiju.

**Čl. 8.**

**OPĆE ODREDBE**

1. Sve detaljne upute o dolasku na Susret i odlasku Sudionici će dobiti čim budu poznate. Putne troškove snose sami Sudionici.
2. O dočeku i pratnji sudionika brine organizator na terenu.
3. HSK pridržava sva prava za snimanje i prijenos svih priredbi bez naknade ansamblima i autorima koreografija.
4. HSK i domaćin na terenu dužni su osigurati sve uvjete za nastup (dvorana, garderoba, raspored proba) kao i okrugli stol po završetku Susreta.
5. U slučaju više sile HSK zadržava pravo prilagodbe Pravila novonastalim okolnostima.
6. Pravila stupaju na snagu danom donošenja, na 16. sjednici Upravnog odbora HSK-a održanoj 19. siječnja 2024.